Universis presentes litteras inspecturis, Theodoricus, miseracione divina civitatis papalis episcopus, domini pape camerarius, salutem in Domino. Universitati vestre tenore presentium innotescat, quod cum venerabilis pater dominus... abbas Cluniacensis teneatur sedem apostolicam annis bienniis visitare, sedem ipsam per discretos et religiosos viros fratres Richardum, priorem Sancti Orientii Auxitani, et Hugonem, decanum Sancti Saturnini de Portu, monachos ordinis Cluniacensis, procuratores suos ad hoc specialiter constitutos, cum devotione debita visitaverit, nichil tamen iidem procuratores, visitationis nomine camere dicti pape obtulerunt seu etiam serviverunt. In cujus rei testimonium presentes litteras fieri mandavimus et nostri sigilli munimine roborari. Datum Rome, apud Sanctam Crucem in Jerusalem, sub annis Domini Mº CCCº, indictione XIIIa, die quarta nov., pontificatus domini Bonifacii pape octavi anno sexto. (Trace du sceau.)